นายกรัฐมนตรีปฏิบัติภารกิจในระหว่างการเดินทางเยือนสหรัฐอเมริกาเป็นวันที่ 2
นายกรัฐมนตรีปฏิบัติภารกิจในระหว่างการเดินทางเยือนสหรัฐอเมริกาเป็นวันที่ 2 ในการพบหารือกับหารือกับบุคคลสำคัญของฝ่ายนิติบัญญัติสหรัฐ และการหารือกับคณะนักธุรกิจไทย



พลเอกประยุทธ์ จันทร์โอชา นายกรัฐมนตรีได้เดินทางพบกับนายออร์ริน แฮทช์ ประธานที่ประชุมวุฒิสภาสหรัฐอเมริกา ที่อาคารรัฐสภาสหรัฐอเมริกา เพื่อรับมอบสำเนาข้อมติวุฒิสภาสหรัฐฯ ที่มีมติเทิดพระเกียรติพระบาทสมเด็จพระปรมินทรมหาภูมิพลอดุลยเดช บรมนาถบพิตร ในฐานะที่ทรงเป็นพระมหากษัตริย์ที่ครองสิริราชสมบัติมาตลอด 70 ปีและทรงมีบทบาทสำคัญในการเชื่อมความสัมพันธ์ระหว่างทั้ง 2 ประเทศให้มีความแน่นแฟ้น ยาวนาน อีกทั้งยังเป็นพระมหากษัตริย์ที่ทรงพระราชสมภพในสหรัฐอเมริกาด้วย

 จากนั้นนายกรัฐมนตรีเข้าหารือกับนายพอล ไรอัน ประธานสภาผู้แทนราษฎรสหรัฐอเมริกา พร้อมเยี่ยมชมอาคารรัฐสภาสหรัฐฯ



นอกจากนี้ นายกรัฐมนตรีได้พบหารือกับนักธุรกิจไทยที่ลงทุนในสหรัฐฯ พร้อมขอบคุณนักธุรกิจที่ร่วมคณะเดินทางมาเยือนสหรัฐอเมริกาอย่างเป็นทางการในครั้งนี้ ซึ่งถือเป็นโอกาสดีในการหารือความร่วมมือการค้าการลงทุนระหว่างไทยกับสหรัฐ

  ขณะที่นายคริสโตเฟอร์ พงยา กาลนิล ผู้บริหารบริษัทบ้านปูจำกัด (มหาชน) นักธุรกิจด้านพลังงานที่ร่วมคณะมาเยือน กล่าวว่า การพบปะกันของผู้นำไทยและสหรัฐ ถือเป็นก้าวแรกในการเดินหน้าสร้างความร่วมมือการค้าการลงทุนของไทยและสหรัฐ อีกทั้งเป็นโอกาสดีที่จะได้แลกเปลี่ยนเทคโนโลยีด้านการผลิตและการสำรวจพลังงาน  ขณะเดียวกันไทยยังมีโอกาสที่จะดึงนักลงทุนจากสหรัฐไปลงทุนด้านพลังงานในไทยด้วย



ผู้บริหารบริษัทบ้านปูจำกัด (มหาชน)  กล่าวด้วยว่า ต้องการให้รัฐบาลไทยส่งเสริมให้นักลงทุนของไทยเข้ามาทำธุรกิจในลักษณะของการรวมตัวกันเป็นกลุ่มธุรกิจ เพื่อสร้างความเข้มแข็งในการดำเนินธุรกิจ เพราะขณะนี้นับเป็นโอกาสดีในการที่จะเข้ามาลงทุนด้านพลังงานในสหรัฐ เนื่องจากรัฐบาลสหรัฐมีนโยบายหลักในการส่งเสริมการลงทุนที่จะเป็นการสร้างงานในสหรัฐฯ